Mãpai Jesupa judiorã irude ijãadapꞌedaarãmaa mãgaji:
—Parãpa oo pꞌanɨ pɨrã mɨa ũraa bɨkꞌa,
wãara mɨ kꞌõpꞌãyoorã.
Mãga ooruta pɨrã,
kꞌawaadaitꞌee Tachi Akꞌõrepa wãarata jara pëida mãikꞌaapa ma kꞌaurepa waa esclavoorã pꞌanada–e paitꞌeeda aji.
Ãchia pꞌanaujida:
—Tai Abrahamdeepa uchiadapꞌedaarã.
Mapa tai esclavoorã–epɨ.
Apidaa jua ekꞌari pꞌanadakꞌaa.
Tachi Akꞌõre juadepai pꞌanapata.
¿Sãapꞌeda taimaa jara cheruma ajida,
waa esclavoorã pꞌanada–e paitꞌee?
Jesupa pꞌanauji:
—Mɨa wãarata jararu.
Jõmaweda pꞌekꞌau kꞌachia oopataarã esclavoorãkꞌa pꞌanɨda aji,
pꞌekꞌau kꞌachia jua ekꞌari pꞌanapata perã.
Kꞌĩsiadáma nãgɨde.
Esclavo ichita ba–e chipari tede.
Jõdee ma te chipari warra ichita bapari ma tede,
ichi akꞌõrede perã.
Mapa Tachi Akꞌõre Warrapa parã pꞌekꞌau kꞌachia jua ekꞌariipa uchia ataru pɨrã,
wãara uchiadaitꞌee.
Mɨa kꞌawa bɨ parã Abrahamdeepa uchiadapꞌedaarã.
Mamĩda mɨ peetꞌaa kꞌinia pꞌanɨ,
mɨ ũraa wãara ijãa kꞌiniada–e pꞌanadairã.
Mɨa jaraparida aji,
mɨ Akꞌõrepa mɨmaa akꞌɨpida.
Jõdee parãpa oopata pãchi akꞌõrepa jarateedakꞌa.
Mãpai ãchia mãgajida:
—¡Tai akꞌõre Abrahamda!
ajida.
Mamĩda Jesupa pꞌanauji:
—Parã wãara Abraham warrarã pada paara,
irua oodakꞌa ookꞌajidada aji.
Mamĩda mãga ooda–e pꞌanɨ.
Mɨa parãmaa Tachi Akꞌõre wãarata jaraji,
irua mɨmaa mãga jarada perã.
Mamĩda ɨ̃rá parãpa mɨ peetꞌaa kꞌinia pꞌanɨ.
Abrahampa mãga oo–e paji Akꞌõre pedee jarapataarã ome.
Parãpa ne–inaa kꞌachia oomaa pꞌanɨda aji,
pãchi akꞌõrepa ooparikꞌa.
Ãchia mãgajida:
—¡Tai awaraa akꞌõredeepa uchiada–e pajida!
ajida.
¡Akꞌõre abapaita iru pꞌanɨda!
ajida.
¡Mãgɨ́ Tachi Akꞌõre!
Jesupa pꞌanauji:
—Tachi Akꞌõre wãara parã akꞌõre pada paara,
mɨ kꞌinia iru pꞌanakꞌajidada aji,
mɨ Tachi Akꞌõremãiipa cheda perã.
Mapa mɨ nama bɨ.
Mɨchi kꞌĩradoopa nama che–e paji.
Tachi Akꞌõrépata mɨ pëiji.
¿Parãpa mɨa jaratee bɨ atꞌãri kꞌawada–e pꞌanɨkꞌã?
Parãpa mɨ ũraa ũri kꞌiniada–e pꞌanɨ.
Maperãpɨ mɨa jara bɨ kꞌawada–e pꞌanɨ.
Parã akꞌõre Netuara Poro Waibɨa.
Ichideerã perã ichia oopi kꞌiniata oo kꞌinia pꞌanɨ.
Na eujã beedakꞌãriipa ichia eperãarã peeyaa bapari.
Ma awara ne–inaa wãara unuamaa iru bapari,
wãarata kꞌawakꞌaa perã.
Seewa jarapari wãarakꞌa;
mãga bapari.
Ichi seewa–idaa beerã akꞌõre,
seewa–idaa bapari perã.
Mamĩda mɨa Tachi Akꞌõre wãarata jarakꞌãri,
parãpa mɨ pedee ijãadakꞌaa.
¿Kꞌaipa akꞌɨpii mɨa pꞌekꞌau kꞌachia aba pida ooda?
¡Mãga pꞌoyaa ooda–e!
Mãga bɨta,
mɨa wãarata jarakꞌãri,
¿parãpa sãapꞌeda mɨ pedee ijãada–ema?
Tachi Akꞌõredeerãpa iru Ũraa ũri kꞌinia pꞌanapata.
Mamĩda parã Akꞌõredeerã–e pꞌanadairã,
iru ũraa ũri kꞌiniadakꞌaada aji.
Mãpai judiorã poroorãpa Jesumaa mãgajida:
—¿Pɨ Samariadepema–ekꞌã?
ajida.
Ma awara pɨchi kꞌapꞌɨade netuara merãtɨa bɨda ajida.
Jesupa pꞌanauji:
—Mɨ kꞌapꞌɨade netuara wẽe bɨda aji.
Ma kꞌãyaara mɨa mɨ Akꞌõre waawee bapari.
Mamĩda parãpa mɨ waaweedakꞌaa.
Mɨa jɨrɨ–e bɨ eperãarãpa mɨ tꞌo pꞌanadamerã,
mɨ Akꞌõrepa mãga kꞌinia bɨ mĩda.
Iruata akꞌɨ bɨ parãpa oopata mãikꞌaapa jaraitꞌee pia wa kꞌachia.
Mɨa wãarata jararu.
Eperãpa mɨ ũraa ũripꞌeda,
ooru pɨrã ma ũraade jara bɨkꞌa,
piu–e paitꞌeeda aji.
Mãpai ma judiorãpa mãgajida:
—¡Ɨ̃rapɨ kꞌawa pꞌanɨ wãara pɨ kꞌapꞌɨade netuara merãtɨa bɨ!
Abraham mãikꞌaapa Tachi Akꞌõre pedee jarapataarã jõmaweda piujida.
Mamĩda pɨa jara bɨ pɨ ũraa jara bɨkꞌa oopari piu–e paitꞌee.
Mãgara,
¿pɨ waibɨara bɨkꞌã tai chonaarãwedapema piuda Abraham kꞌãyaara?
¿Waibɨara bɨkꞌã Tachi Akꞌõre pedee jarapataarã piudapꞌedaa kꞌãyaara?
¿Kꞌãata kꞌinia bɨma ajida,
taipa kꞌĩsiadamerã pɨde?
Jesupa pꞌanauji:
—Mɨa jarada paara mɨ waibɨara bɨ awaraarã kꞌãyaara,
pari mãga jarakꞌaji.
Mamĩda mɨ Akꞌõrépata mãga jarapari.
Mãgɨ́ Akꞌõre parãpa “Tachi Akꞌõre” apata.
Mamĩda parãpa Tachi Akꞌõre kꞌawada–e pꞌanɨ.
Jõdee mɨa iru wãara kꞌawa bɨ.
Mɨa iru kꞌawa–e bɨda ada paara,
seewa–idaa bakꞌaji parã jĩakꞌa.
Mamĩda mãga–e.
Mɨa wãara iru kꞌawa bɨ mãikꞌaapa oopari irua jara bɨkꞌa.
Pãchi chonaarãwedapema Abraham o–ĩadachi mɨ na eujãdee cheda unuitꞌee bada perã.
Wãara mãga unuji mãikꞌaapa o–ĩa beejida aji.
Mãpai ãchia mãgajida Jesumaa:
—Pɨ waide cincuenta años wẽe bɨ.
Mãga bɨta,
¿Abraham unujida a bɨkꞌã?
ajida.
Jesupa pꞌanauji:
—Mɨa wãarata jararu.
Abraham tꞌoi naaweda,
Mɨta bapachida aji.
Mãga ũridakꞌãri,
ãchia mãu pꞌe atajida batꞌadaitꞌee Jesumaa,
ichi Tachi Akꞌõreda ada perã.
Mamĩda Jesús mirudachi mãikꞌaapa Akꞌõre te waibɨadeepa uchiadachi.